**Kedves Testvérek!**

Az év vége felé közeledve sokféle szempontból megpróbáljuk számba venni, értékelni az elmúlt időszakot. Voltak-e célkitűzéseink, és sikerült-e azokat elérni? Mire volt lehetőségünk, milyen lehetőségekkel éltünk, miket engedtünk el? És elgondolkodhatunk azon, is, hogy a gyülekezeti életben való részvételünk, a hitéletünk hogyan alakult? A gyülekezeti élet is sokszínű visszatekintésre ad lehetőséget. Ebben a levélben a gyülekezet anyagi, gazdasági helyzetére vonatkozóan szeretnénk betekintést nyújtani a Számvevőszéki bizottság által megvizsgált 1-9 havi adatok alapján.

Az év elején gazdasági szempontból az anyagi stabilitás erősítését határoztuk meg fő prioritásként, ugyanis az elmúlt évek nagy volumenű ingatlan beruházásai következtében a gyülekezet megtakarításai jelentős (40%-kos) mértékben csökkentek. Ezért az idei évben a gyülekezet költségvetésének célja a bevételek és kiadások egyensúlyban tartása. A számvevőszéki adatokból az látszódik, hogy időarányosan ez a célkitűzés teljesült, hiszen az 1-9 havi bevételek és kiadások mérlege pozitív. Mindez azonban annak fényében értékelendő, hogy a gyülekezeti tagok hozzájárulása időarányosan a költségvetésben tervezett (és a tavalyi befizetések) alatt voltak, tehát a pozitív eredmény a kiadások csökkenésének, valamint a külső támogatások növekedésének a következménye. A költségvetési egyensúly szempontjából továbbra is a gyülekezeti tagok hozzájárulása a legfontosabb. A folyamatos működési költségek (bérköltségek, adók, járulékok, rezsi, istentiszteleti- és hitéleti kiadások) jelentős része a járványhelyzettől függetlenül továbbra is felmerül, és lényeges tudnunk, hogy lelkészeink illetményét mindenképpen a gyülekezet kell, hogy biztosítsa, az egyházfenntartói járulék, a perselypénzek és az adományok hármas forrásából.

Fontos újból és újból tudatosítani magunkban, hogy a gyülekezeti tagság az egyházfenntartói járulék megfizetésével válik teljessé. Ez azt is jelenti, hogy bizonyos gyülekezeti tagsághoz kapcsolódó jogok és előnyök (pl. ajánlólevél kiállítása, választójog gyakorlása) is annak befizetéséhez kötöttek.

Az év végéhez közeledve szeretettel hívjuk a testvéreket, hogy év végi számvetésünkben őszinte lélekkel mérlegeljük: lehetőségünkhöz mérten részt vettünk-e idén a gyülekezet anyagi fenntartásában? Az elhúzódó járványhelyzetben se feledkezzünk meg az offertóriumról és az egyházfenntartói járulékról. Az adakozás jelenleg is elérhető lehetőségeiről áttekintést ad a honlap “[Adakozás](https://budavar.lutheran.hu/adakozas)” menüpontja is. Ehhez első sorban a rendszeres banki átutalás beállítását javasoljuk, de adományaikat befizethetik sárga csekken is. A Magyarországi Evangélikus Egyház országos irodája egy könnyen kezelhető online bankkártyás megoldást is kidolgozott. A www.perselypenz.hu internetes oldalon keresztül segíthetünk annak a gyülekezetnek, amelyet az átutaláskor megjelölünk.

**Budavári Evangélikus Gyülekezet bankszámlaszáma: 11702036-22377827-00000000**

Köszönjük, hogy Isten és az egyházunk iránti szeretetüket és hálájukat gyülekezetünknek szánt támogatásukkal is kifejezik. Isten áldása legyen az adakozókon és az adományok felhasználásán!

Erős vár a mi Istenünk!

Heinczinger Orsolya Balicza Gábor

felügyelő presbiter, gazdasági munkacsoport vezetője